Naša zn.: 12-09/9115/DG.2/5/Gr-2                                              Bratislava  9. septembra  2009

R o z h o d n u t i e

Mestská časť Bratislava-Petržalka ako príslušný špeciálny stavebný úrad pre miestne komunikácie III., IV. triedy a účelové komunikácie (ďalej len špeciálny stavebný úrad) podľa
§ 3a  ods. 4) zákona č. 135/1961 Zb. o pozemných komunikáciách (cestný zákon) v znení neskorších predpisov, § 120 ods. 1) zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, čl. 74 písm. b) Štatútu hlavného mesta SR Bratislavy, podľa §§ 66, 70 stavebného zákona, § 46 zákona č. 71/1967 Zb. o správnom konaní (správny poriadok) v znení neskorších predpisov, na základe žiadosti zo dňa 11.5.2009, stavebníka: Realcorp Development, s r.o., Bojnická 18, 831 04 Bratislava,
IČO 36 666 670 a stavebného konania
                                                                                                                                             
                                                              p o v o ľ u j e

zmenu stavby:         „Polyfunkčný objekt – Pajštúnska ul., Bratislava“,
                                  objekty:
           SO 201 Obslužná komunikácia územia a prístupové komunikácie,
		           SO 202  Križovatka Pajštúnska-Tupolevova ul., 

na pozemkoch parc.č. 3130/3, 3130/4, 3131, 3136, 3137/5, 3137/6, 3137/8, 3141, katastrálne územie Petržalka. a úpravu dopravného značenia na parc. č. 3135, 1507, 1580.  

Bývalý Obvodný úrad životného prostredia, oddelenie územného rozvoja a štátnej stavebnej správy vydal na stavbu: „Líniová občianska vybavenosť, Pajštúnska ul.“  rozhodnutie o umiestnení stavby č. ÚR 104-331/96 Ka-16, dňa 13.5.1996.  Bývalý Okresný úrad Bratislava V, odbor dopravy a cestného hospodárstva ako špeciálny stavebný úrad vydal dňa 27.5.1999 stavebné povolenie č. 99/00099-006-Z na dopravný objekt: SO 03 Komunikácie a spevnené plochy, Pajštúnska ul.. 

V roku 2008 mestská časť Bratislava-Petržalka, ako príslušný stavebný úrad
pre územné rozhodovanie vydal na stavbu zmenu územného rozhodnutia č. UKSP 13112-TX1/2008-Kb-46, dňa 3.12.2008, pričom zmenil aj názov stavby na: „Polyfunkčný objekt – Pajštúnska ul., Bratislava“. Pre  stavbu komunikácii boli v územnom rozhodnutí
odsúhlasené dva objekty: SO 201 Obslužná komunikácia územia a prístupové komunikácie, SO 202  Križovatka Pajštúnska ul. – Tupolevova ul..

Predmetom objektu SO 201 Obslužná komunikácia územia a prístupové komunikácie je predĺženie komunikácie Tupolevova ul. – miestna komunikácia III. tr.,( vetva“A“ ), ako kolmé napojenie na pravostranný odbočovací pruh križovatky ulíc Pajštúnska-Bratská-Jiráskova-Smolenická, na západnej strane novostavby polyfunkčného objektu, parkovisko z južnej strany objektu - 68 parkovacích stojísk, pripojené účelovou komunikáciou (vetva „B“) na vetvu „A“, s výjazdom z parkoviska na Pajštúnsku ul., vjazdy a výjazdy z podzemnej garáže na východnej a západnej strane novostavby a komunikácie pre peších po obvode novostavby. Predmetom objekt SO 202 Križovatka Pajštúnska - Tupolevova ul. je úprava  dopravného značenia existujúcej križovatky, ktorým sa zmení  vyústenie pravého odbočovacieho pruhu z Pajštúnskej ul..

Na uskutočnenie stavby sa určujú tieto záväzné podmienky:

1.	Stavbu realizovať podľa projektovej dokumentácie overenej v konaní o zmene stavby, ktorú vypracoval Ing. Svetozár Sládek, jún 2009. Prípadné zmeny nesmú byť realizované bez predchádzajúceho povolenia  stavebného úradu.
2.	Stavbu nesmie stavebník začať realizovať, pokiaľ stavebné povolenie nenadobudne právoplatnosť,   § 52 zákona č. 71/1967 Zb. o správnom konaní.
3.	Zhotoviteľom stavby bude spoločnosť RECORD TK spol. s r.o., Bojnicka 16/A, 831 04 Bratislava
4.	Stavebník je povinný oznámiť špeciálnemu stavebnému úradu začatie stavby najneskôr  do 5 dní odo dňa začatia prác.
5.	Stavebné povolenie stráca platnosť, ak sa stavba nezačne do 2 (dvoch) rokov odo dňa nadobudnutia právoplatnosti tohto stavebného povolenia.
6.	Stavebník zabezpečí vytýčenie priestorovej polohy stavby organizáciou k  tomu          oprávnenou.
7.	Stavebník je povinný na viditeľnom mieste stavbu označiť údajmi, kto a kedy stavbu povolil, stavebníka (obchodné meno a sídlo), termín začatia a termín ukončenia stavby.
8.	Stavebník je povinný pred začatím stavby požiadať majiteľov podzemných inžinierskych 
sietí o ich presné vytýčenie a počas výstavby dodržiavať ich ochranné pásma v zmysle príslušných predpisov a noriem. 
9.	Stavba bude dokončená najneskôr do 30.9.2011. 
10.	Pri realizácii stavby sa musia dodržiavať predpisy týkajúce sa bezpečnosti práce a technických zariadení a musí sa dbať na ochranu zdravia pri práci na stavenisku.
11.	Stavebník je povinný výkopové práce v ochrannom pásme vedení vykonávať ručne, bez používania strojných mechanizmov. Zemnými prácami odkryté vedenia je stavebník povinný riadne zaistiť proti poškodeniu, a  tým zabezpečiť ich plynulú  prevádzkyschopnosť.
12.	Stavebník je povinný udržiavať čistotu a poriadok na stavenisku.
13.	Stavebník je povinný počas výstavby udržiavať čistotu na stavbou znečisťovaných komunikáciách a verejných priestranstvách, v suchom a veternom počasí zabezpečiť  ich kropenie a dbať o pravidelné čistenie vozidiel pri výjazde zo stavby.
14.	Stavebník je povinný výstavbu zabezpečiť bez porušenia plynulosti a bezpečnosti cestnej a pešej premávky.
15.	Stavebník je povinný rešpektovať ustanovenia zákona č. 543/2002 Z.z. o ochrane prírody a krajiny v znení neskorších predpisov.
16.	Stavebník je povinný počas realizácie a počas vlastnej prevádzky rešpektovať všeobecné záväzné nariadenie č. 8/1993 o starostlivosti o verejnú zeleň na území hlavného mesta SR Bratislavy.
17.	Stavebník je povinný dodržiavať pri výstavbe všeobecné záväzné nariadenie Mestskej časti Bratislava – Petržalka č.1/2001 o dodržiavaní čistoty a poriadku na území mestskej časti Bratislava - Petržalka.
18.	Stavebník je povinný odovzdávať odpady na zhodnotenie resp. zneškodnenie len fyzickým a právnickým osobám, ktoré sú na túto činnosť oprávnené.
19.	Stavebníkovi sa nepovoľuje odpad skladovať, tento sa musí hneď po vytvorení odviesť k oprávnenému odberateľovi.
20.	Stavebník bude odpady zhromažďovať podľa druhov odpadov a zabezpečí ich pred znehodnotením, odcudzením, alebo iným nežiadúcim účinkom.
21.	Stavebník je povinný zabezpečiť materiálové zhodnotenie stavebných odpadov.
22.	Stavebník bude viesť a uchovávať evidenciu o druhoch a množstve odpadov, o ich zhodnotení a zneškodnení.
23.	Držiteľ odpadov predloží hlásenie o vzniku a nakladaní s odpadom ( § 10 vyhláška MŽP SR č. 283/2001) ak ročne nakladá s viac ako jednou tonou ostatných odpadov v termíne do 31. januára nasledujúceho kalendárneho roka.
24.	Najneskôr v termíne do kolaudácie stavby stavebník predloží obvodnému úradu životného prostredia, orgán odpadového hospodárstva doklady, preukazujúce zhodnotenie, resp. zneškodnenie odpadov zo stavby oprávnenou osobou a požiada orgán odpadového hospodárstva o udelenie súhlasu na nakladanie s nebezpečnými odpadmi, podľa § 7 ods. 1 písm. g) zákona o odpadoch. 
25.	Stavebník je povinný pri realizácii stavby maximálne obmedziť znečisťovanie ovzdušia sekundárnou prašnosťou, vznikajúcou pri stavebných prácach a preprave materiálu, zabezpečiť opatrenia na obmedzenie prašných emisii použitím technicky dostupných prostriedkov a zariadenia v ktorých sa manipuluje s prašnými látkami zakapotovať.
26.	Stavebník je povinný uhradiť všetky prípadné škody spôsobené na cudzích objektoch a zariadeniach pri realizácii stavby.
27.	Stavebník je povinný na chodníkoch v mieste priechodov pre peších vybudovať bezbariérové úpravy v súlade s prílohou vyhlášky č. 532/2002 Z.z., ktorou sa ustanovujú podrobnosti o všeobecných technických požiadavkách na stavby užívané osobami s obmedzenou schopnosťou pohybu a orientácie.
28.	Stavebník je povinný dodržiavať podmienky stanoviska Magistrátu hl.mesta SR Bratislava vydané pod č. MAGS ODP 46266/09-266206/Há-143 zo dňa 11.8.2009 a to najmä: 
-	v napojení výjazdu z parkoviska ( na Pajšúnsku ul. ) stavebník ponechá betónovú prídlažbu a  napojenie bude riešiť v mieste vybúraného obrubníka
-	v napojení vetvy  „A“ na Pajštúnsku ul., bude odfrézovaný asfaltový betón v hr. 6 cm na celú šírku odbočovacieho pruhu a na dĺžku napojenia a následne položí 6 cm Aco 11-I s modifikovaným asfaltom PMB 50/70. Tak isto aj vjazd musí byť spádovaný tak, aby dažďové vody nevytekali na Pajštúnsku ul..
-	vpusty v mieste vjazdov stavebník preloží k obrubníku a opatrí mrežou s pántovým uchytením
-	vozovku v zástavke autobusu MHD stavebník vybuduje z CRETEPRINTU
v dĺžke 42 metrov, šírky 3 m, hr. 0,25 m
-	konštrukciu chodníkov vrátane autobusového nástupiska stavebník zrealizuje nasledovnou konštrukciou: betón triedy C 12/15 – hr. 12 cm, Aco 8 – hr. 4 cm. priechodná šírka medzi stožiarmom verejného osvetlenia a okrajom chodníka musí byť min. 2 metre
-	preberacie konanie zvolá investor pred kolaudačným konaním a 3 dni pred preberacím konaním stavebník predloží správcovi komunikácii projektovú dokumentaciu skutočného vyhotovenia.
29.	Stavebné práce a ostatné sprievodné činnosti nesmú nijako ohrozovať bezpečnosť prevádzky autobusovej MHD  a nesmú obmedzovať plynulosť premávky autobusov
nad rámec schválených projektov organizácie dopravy a dočasného dopravného značenia.
30.	Stavebník je povinný novovybudované vjazdy napojiť na niveletu existujúcich komunikácií tak, aby bol zabezpečený dobrý odtok povrchových vôd, aby v mieste napojenia nestála voda.
31.	Stavebník je povinný stavebne prepojiť novovybudovaný chodník  na východnej strane polyfunkčného objektu s existujúcim chodníkom na Tupolevovej ul. a vybudovať bezbarierový prechod na Tupolevovej ul. na západnej strane novostavby.  
32.	Stavebník je povinný po ukončení stavebných prác vyčistiť priľahlé uličné vpusty.
33.	Vzhľadom na to, že celá stavba je umiestnená na parkovisku, ktoré bolo súčasťou jestvujúceho obytného súboru je nevyhnutné riešiť náhradné parkovisko. Náhradné parkovisko musí byť dané do užívania pred kolaudáciou stavby. 
34.	Po skončení stavebných prác stavebník podľa § 79 stavebného zákona  požiada o kolaudáciu stavby.
35.	Stavbu je možné užívať len na základe kolaudačného rozhodnutia, § 76 stavebného zákona.
36.	Stavebník je povinný pred kolaudáciou splniť ohlasovaciu povinnosť v zmysle Všeobecne záväzného nariadenia hl.mesta SR Bratislavy č.1/1995 zo dňa 23.3.1995 o digitálnej technickej mape Bratislavy.
37.	Ku kolaudačnému konaniu predloží stavebník doklady podľa § 17 a § 18 ods. 1) vyhlášky č. 453/2000 Z.z., ktorou sa vykonávajú niektoré ustanovenia stavebného zákona.
38.	Ku kolaudačnému konaniu stavebník predloží určenie trvalého dopravného značenia príslušným cestným správnym orgánom a projekt organizácie dopravy schválený v Operatívnej komisii odd. prevádzky dopravy Magistrátu hl. m. SR Bratislavy nie starší ako 30 dní.

Obvodný úrad životného prostredia, odbor štátnej vodnej správy vydal na odvodnenie spevnenej plochy parkoviska a komunikácii rozhodnutie č. ZPS 2009/03008/SOJ/V-2532
zo dňa 9.4.2009, ktorým povolil objekt SO 303 Areálová dažďová kanalizácia  a splašková kanalizácia 

Účastníci konania nevzniesli žiadne námietky voči uvedenej zmene stavby
pred dokončením.  

Stavebník zaplatil pri podaní žiadosti správny poplatok vo výške 66,00 EUR, slovom šesťdesiatšesť EUR, podľa pol. 60, písm. g), zákona č. 145/1995 Z .z. o správnych poplatkoch v znení neskorších predpisov.

                                                      O d ô v o d n e n i e
 
Stavebník, Realcorp Development, s r.o., Bojnická 18, 831 04 Bratislava,
IČO 36 666 670  podal dňa 11.5.2009 žiadosť  o  povolenie zmeny stavby pred dokončením:  „Polyfunkčný objekt – Pajštúnska ul., Bratislava“, objekt: SO 201 Obslužná komunikácia územia a prístupové komunikácie, SO 202  Križovatka Pajštúnska-Tupolevova ul.. 
Uvedeným dňom začalo konanie o zmene stavby pred dokončením.
Špeciálny stavebný úrad v konaní o zmene stavby pred dokončením preskúmal predloženú žiadosť z hľadísk uvedených v § 62 stavebného zákona. Dňa 18.6.2009 vykonal špeciálny stavebný úrad na stavbe miestne zisťovanie, na ktorom zistil, že stavba bola začatá podľa  stavebného povolenia č. 99/00099-006-Z dňa 27.5.1999,  objekt: SO 03 Komunikácie a spevnené plochy, Pajštúnska ul.. Po doplnení podania o požadované doklady správny orgán oznámil dňa 10.7.2009 začatie konania o zmene stavby pred dokončením verejnou vyhláškou všetkým účastníkom konania, dotknuté orgány boli upovedomené jednotlivo, v zmysle § 61, ods. 4 stavebného zákona. Špeciálnemu stavebnému úradu boli dobre známe pomery staveniska a žiadosť, spolu s prílohami a doplnenými dokladmi poskytovala dostatočný podklad pre vydanie stavebného povolenia, preto v súlade  s § 61 ods. 2 stavebného zákona upustil od miestneho zisťovania a ústneho pojednávania.. Účastníci stavebného konania a dotknuté orgány mohli svoje námietky uplatniť do 7 pracovných dní odo dňa doručenia oznámenia a zároveň mohli nahliadnuť do podkladov rozhodnutia a projektovej dokumentácie. Nikto z účastníkov konania a dotknutých orgánov nepožiadal o nahliadnutie do spisového materiálu. Počas stavebného konania neboli vznesené žiadne námietky účastníkmi konania a pripomienky boli zapracované do podmienok tohoto stavebného povolenia. Projektová dokumentácia je v súlade s podmienkami územného rozhodnutia, stavba  nie je v rozpore s verejnými záujmami chránenými stavebným zákonom a osobitnými predpismi. V konaní o zmene stavby pred dokončením neboli zistené také dôvody, ktoré by bránili vydaniu tohoto povolenia.

Z horeuvedených dôvodov mestská časť Bratislava-Petržalka ako príslušný špeciálny stavebný úrad rozhodla tak, ako je uvedené vo výrokovej časti tohto rozhodnutia.

P o u č e n i e

Proti tomuto rozhodnutiu je možné podať odvolanie do 15 dní odo dňa jeho oznámenia na mestskú časť Bratislava-Petržalka, Kutlíkova ul. č.17, 852 12 Bratislava 5, pričom odvolacím orgánom je Obvodný úrad pre cestnú dopravu a pozemné komunikácie. Toto rozhodnutie je možné preskúmať súdom až po vyčerpaní riadnych opravných prostriedkov.

                                                                                                   Milan  F t á č n i k 
                                                                                                          starosta